जो काम लुंजपुंज विपक्ष अगले ढाई साल भी शायद ही कर पाता, वह नरेंद्र भाई के फ़ैसले ने खुद ही कर डाला। मोदी ने भाजपा के बांस उलटे बरेली के लिए लदवा दिए हैं। एक व्यक्ति के निर्णय का प्रलय-प्रवाह भाजपा के मार्गदर्शक भीगे नयनों से देखने को अभिशप्त हैं। दूध में अब दरार पड़ गई है। अटल बिहारी वाजपेयी की कविता है: ‘‘बेनक़ाब चेहरे हैं, दाग़ बड़े गहरे हैं; टूटता तिलिस्म आज, सच से भय खाता हूं; गीत नहीं गाता हूं।’’ नया गीत गाने वाले स्वर पिछले दस दिनों में इतने बेसुरे हो जाएंगे, यह किसने सोचा था? यह ग़लतफ़हमी किसी को नहीं है कि नरेंद्र मोदी में कहीं अटल बिहारी वाजपेयी छिपे होंगे। इसलिए यह भी तय ही है कि लाख लगे कि क़दम ग़लत उठ गया है, मोदी की ज़िद उनसे अब रोज़-ब-रोज़ एक और नई ग़लती ही कराएगी। वे बाज़ी छोड़ विरक्ति रचाने वालों में नहीं हैं। वे आख़िरी चाल चले बिना रह ही नहीं सकते। वे घाटे के व्यापार में हिसाब लगाए बिना अपनी पूरी पूंजी लुटाने वालों में हैं। मौजूदा दौर की बदक़िस्मती है कि आज के भारत का प्रधानमंत्री इतना उदार नहीं है कि उसके होंठ ‘आओ, मन की गांठें खोलें’ का तराना गुनगुना सकें।( लेखक न्यूज़-व्यूज़ इंडिया के संपादक हैं।)